Torsdag d. 2/12 2021

Høringssvar til lokalplan 148, Hvidovre nord - Hvidovre Torv m.m.

Torvet har nogle eksisterende grundelementer af vigtig betydning for bevarelse og udbygning. De omgivende lave bygninger udgør en afbalanceret indramning af hele torvearealet og komplimenterer det hyggelige provinsielle præg af købstad, som den gamle og smukke Hvidovre Kirke overfor Torvet fremmaner.

Den eksisterende indhegning af den egentlige torveplads, det særegent smukke smedejernsgitter af stor såvel håndværksmæssig som skulpturel værdi fortællende Hvidovres historie indflettet i den samtidige Danmarkshistorie udgør et unikt lokalhistorisk kunstværk og bør fortsat have essentiel bevågenhed ved ethvert påtænkt indgreb i torvets udstyr og udseende.

Yderligere finder jeg torvets gamle Kastanietræer suppleret med yngre Platantræer som et uvurderligt element af skønhed, ro og sansestimulerende liv, der binder Torvemiljøets elementer sammen til et organisk hele. Og netop her vil jeg foreslå yderligere tiltag af plantning af træer til en egentlig ring omkring Torvet indenfor rammerne af smedejernshegnet. Træer ved vejhjørner og i det hele taget vilje til beplantning af træer og buske, hvor det er muligt som rumadskiller eller blot som strejf af skønhed vil være et kæmpe løft af torvets indbydende funktion som samlingspunkt for godt liv og gode stemninger mennesker imellem.

Det øjeblikkelige Torv har på indersiden af smedejernshegnet over store strækninger et bredt bånd af golde grus/småsten, som modvirker træernes indbydende og sansestærke tilstedeværelse. Erstat det døde ral med buske, stauder og løg og start en cyklus af liv, hvor blade og afklip lades liggende på mulden imellem planterne og spar arbejdet med at indsamle og bortfjerne planterester. Pergolaer kunne opbygges blandt muldbedene og skabe vertikal skønhed af Blåregn, Klematis og selvfølgelig også Vinplanter til smukke rammer for menneskers benyttelse af det fremtidige Torv.

Endelig hilser jeg velkommen den allerede med succes eksisterende Torvecafe, der glider flot og interaktivt ind i Torvepladsen. De år, den har eksisteret, er et gladt og varmt liv blomstret op – det er altid hyggeligt at cykle langs torvet og se/høre folks gode liv. Og velkomment er også det nye Vinhus, som jeg håber al mulig succes, for også herfra emmer det af god trivsel og roligt, hyggeligt liv. En opsætning af pergolaer i randen af Torvet vil også i den grad kunne forstærke og underbygge nogle indbydende nærmest sydlandsk stemningsmættede rammer ikke kun for Vinhusets gæster, men for alle borgere, der måtte finde vej forbi Hvidovre Torv.

Helt ude af kontekst skal lyde et afsluttende dybt beklagende hjertesuk omhandlende Hvidovregades sydlige ende, hvor en uhyggelig gold væg med tilhørende nøgne betonbroer aldeles dødt udstråler tristesse og ligegyldighed overfor ethvert aspekt af trivsel og livsglæde. Udskift asfalt og grus langs den kilometerlange ”Berlin”-mur og de tilhørende betonbroer med muld og beklæd alle disse døde vægge med klatreplanter og som overordnet princip, plant træer og buske overalt, hvor der er plads! – Det er snart jul, så man har da vel lov til at ønske, sådan i al beskedenhed!

God jul og godt nytår til alle i Hvidovre!